Document ID: 32009D0600

ΑΠΌΦΑΣΗ ΤΗΣ ΕΠΙΤΡΟΠΉΣ
της 5ης Αυγούστου 2009
για τροποποίηση της απόφασης 2003/467/ΕΚ σχετικά με την κήρυξη ορισμένων κρατών μελών και περιφερειών κρατών μελών ως επισήμως απαλλαγμένων από τη βρουκέλλωση των βοοειδών
[κοινοποιηθείσα υπό τον αριθμό Ε(2009) 6086]
(Κείμενο που παρουσιάζει ενδιαφέρον για τον ΕΟΧ)
(2009/600/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 64/432/ΕΟΚ του Συμβουλίου, της 26ης Ιουνίου 1964, περί προβλημάτων υγειονομικού ελέγχου στον τομέα των ενδοκοινοτικών συναλλαγών βοοειδών και χοιροειδών (1), και ιδίως το παράρτημα Α κεφάλαιο ΙΙ σημείο 7,
Εκτιμώντας τα ακόλουθα:
(1)
Στην οδηγία 64/432/ΕΟΚ προβλέπεται ότι κράτη μέλη ή τμήματα των κρατών μελών μπορούν να κηρυχθούν επισήμως ως απαλλαγμένα από τη βρουκέλλωση των βοοειδών όσον αφορά τις αγέλες βοοειδών, εφόσον πληρούνται ορισμένοι όροι που καθορίζονται στην εν λόγω οδηγία.
(2)
Οι κατάλογοι με τα κράτη μέλη και τις περιφέρειες κρατών μελών που κηρύχθηκαν επισήμως ως απαλλαγμένα από τη βρουκέλλωση των βοοειδών περιλαμβάνονται στην απόφαση 2003/467/ΕΚ της Επιτροπής, της 23ης Ιουνίου 2003, για τη θέσπιση καθεστώτος επίσημης απαλλαγής από τη φυματίωση, τη βρουκέλλωση και την ενζωοτική λεύκωση των βοοειδών σε ορισμένα κράτη μέλη και περιφέρειες κρατών μελών, όσον αφορά τις αγέλες βοοειδών (2).
(3)
Η Ιρλανδία και η Πολωνία υπέβαλαν στην Επιτροπή έγγραφα με τα οποία αποδεικνύεται η τήρηση των σχετικών όρων που προβλέπονται στην οδηγία 64/432/ΕΟΚ, όσον αφορά το σύνολο της επικράτειάς τους ώστε τα εν λόγω κράτη μέλη να αναγνωριστούν ως επισήμως απαλλαγμένα κράτη μέλη από τη βρουκέλλωση των βοοειδών.
(4)
Σε συνέχεια της αξιολόγησης των εγγράφων που υπέβαλαν η Ιρλανδία και η Πολωνία, ολόκληρη η επικράτεια των εν λόγω κρατών μελών πρέπει να αναγνωριστεί ως επισήμως απαλλαγμένη από τη βρουκέλλωση των βοοειδών.
(5)
Η Πορτογαλία υπέβαλε στην Επιτροπή έγγραφα με τα οποία αποδεικνύεται η τήρηση των σχετικών όρων που προβλέπονται στην οδηγία 64/432/ΕΟΚ, όσον αφορά τα νησιά Faial και Santa Maria στην αυτόνομη περιφέρεια των Αζορών ώστε τα εν λόγω νησιά να αναγνωριστούν ως περιφέρειες της Πορτογαλίας επισήμως απαλλαγμένες από τη βρουκέλλωση των βοοειδών.
(6)
Επιπλέον, η Ισπανία υπέβαλε στην Επιτροπή έγγραφα με τα οποία αποδεικνύεται η τήρηση των σχετικών όρων που προβλέπονται στην οδηγία 64/432/ΕΟΚ, όσον αφορά τις επαρχίες Santa Cruz de Tenerife και Las Palmas στην Ισπανία ώστε οι εν λόγω επαρχίες να αναγνωριστούν ως περιφέρειες της Ισπανίας επισήμως απαλλαγμένες από τη βρουκέλλωση των βοοειδών.
(7)
Σε συνέχεια της αξιολόγησης των εγγράφων που υπέβαλαν η Πορτογαλία και η Ισπανία, τα σχετικά νησιά και επαρχίες πρέπει να αναγνωριστούν ως περιφέρειες των εν λόγω κρατών μελών επισήμως απαλλαγμένες από τη βρουκέλλωση των βοοειδών.
(8)
Συνεπώς, η απόφαση 2003/467/ΕΚ πρέπει να τροποποιηθεί ανάλογα.
(9)
Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Το παράρτημα ΙΙ της απόφασης 2003/467/ΕΚ τροποποιείται σύμφωνα με το παράρτημα της παρούσας απόφασης.
Άρθρο 2
Η παρούσα απόφαση απευθύνεται στα κράτη μέλη.
Βρυξέλλες, 5 Αυγούστου 2009.

Labels: 0
18
19
6